Wallabies se Horwill klaar met rugby | Netwerk24
Wallabies se Horwill klaar met rugby
15 April 2019 13:59
Die voormalige Wallaby-kaptein James Horwill gaan sy stewels aan die einde van die Engelse rugbyseisoen ophang.
Die gordyn gaan eersdaags oor die loopbaan van James Horwill sak. Foto: Getty Images
Dié slot, wat in die laaste week van sy loopbaan (in Mei) 34 jaar oud word, het daarteen besluit om 'n vyfde seisoen vir die Engelse klub Harlequins te speel.
Horwill, wat lank vir die Queensland Reds uitgedraf en hulle ook aangevoer het, het Australië in 16 toetse op die veld gelei.
"Ek het hierdie fantastiese spel alles wat ek het, gegee," het Horwill volgens bbc.com gesê.
"Ek voel net ek kan nie meer bied wat van 'n mens vereis word as jy op elite-vlak speel nie," het hy sy besluit om uit te tree, verduidelik.
"Rugby was baie jare 'n belangrike deel van my lewe. Ek het in my wildste drome nooit gedink dat ek so 'n loopbaan sou hê nie."
Horwill het sy debuut as beroepspeler in 2006 gemaak en die Wallabies die eerste keer in 2007 verteenwoordig. Hy het in 62 toetse vir sy land uitgedraf en was die Wallabies se kaptein in die Wêreldbekertoernooi in 2011. Hy het die Reds daardie jaar as kaptein tot die Superrugby-titel help aanvoer.